
AKCIJOS „SVEIKATINGUMO PERTRAUKŲ SAVAITĖ“ ORGANIZAVIMO REKOMENDACIJOS IR METODINĖ MEDŽIAGA

ĮVADAS

Šiandieninė mokykla siekia ne tik suteikti mokiniams įvairių sričių žinių, gebėjimų, bet ir ugdyti vertybines nuostatas. Viena iš jos funkcijų – orientuoti mokinį ir į sveiko gyvenimo vertybių pasaulį, kurio pažinimas padeda pajausti prasmingo gyvenimo grožį, rasti aktyvaus kūrybingo gyvenimo prasmę.

Siekdamas skatinti mokinių su sveikata susijusių naudingų įpročių, vertybių ir elgesio formavimąsi, LR Seimas, atsižvelgdamas į šešioliktosios Vyriausybės 2012–2016 metų programą, nutarė 2014-uosius paskelbti Vaikų sveikatos metais. Vykdydami Vaikų sveikatos metų sveikatos stiprinimo priemonių plano, patvirtinto Lietuvos Respublikos Vyriausybės 2014m. kovo 26d. nutarimu Nr.271 „Dėl Vaikų sveikatos metų sveikatos stiprinimo priemonių plano patvirtinimo“, 6 priemonę Lietuvos Respublikos sveikatos apsaugos ministerija ir Sveikatos mokymo ir ligų prevencijos centras  (toliau – Centras) šalies mokyklose inicijuoja akciją „Sveikatingumo pertraukų savaitė“.

AKCIJOS  ORGANIZAVIMO REKOMENDACIJOS

1. Akcija „Sveikatingumo pertraukų savaitė“ – tai Lietuvos mokyklų bendruomenių savaitinė akcija, kurios tikslas  – atkreipti mokyklų bendruomenių (ypač mokinių) dėmesį į sveikos gyvensenos ir sveikatos stiprinimo svarbą, asmeninę atsakomybę už savo ir aplinkinių sveikatą, skatinti mokinius aktyviai leisti laisvalaikį, išmokti atsipalaiduoti po protinio darbo.

2. Akcijoje gali dalyvauti įvairių tipų ikimokyklinio, bendrojo ugdymo mokyklų, aukštųjų mokyklų, profesinio mokymo centrų bendruomenės, taip pat visų sveikatą stiprinančių mokyklų bendruomenės. 

3. Informacijos apie akciją viešinimas: akcijos iniciatorius Centras informaciją apie akciją ir metodines rekomendacijas (1 priedas), taip pat informacijos apie mokykloje vykusios akcijos rezultatus pateikimo aprašą (2 priedas) skelbia savo interneto svetainėje www.smlpc.lt, kvietimą dalyvauti akcijoje išsiunčia savivaldybėms ir sveikatą stiprinančių mokyklų tinklui. 

4. Šalies mokykloms rekomenduojama akciją organizuoti pasirinktą 2014 m. rugsėjo–spalio mėnesio savaitę ilgųjų ir/ar kitų pertraukų metu.

5. Apsisprendusios dalyvauti akcijoje mokyklos registruojasi Centro Vaikų sveikatos skyriuje elektroniniu paštu dalia.sabaliauskiene@smlpc.lt (ir informuoti apie dalyvavimą el.p.  mindaugas.danilevicius@kedainiai.lt) iki rugsėjo 19 d. Registruojantis reikia pateikti mokyklos paskirto atsakingo asmens kontaktus (atstovaujama mokykla, asmens vardas, pavardė, telefono numeris, elektroninis paštas) bei informuoti, kada mokykloje vyks akcija.

6. Akciją „Sveikatingumo pertraukų savaitė“ gali organizuoti viena iniciatyvinė grupė arba skirtingomis dienomis vis kita bendruomenės grupė ar mokinių klasė. Siūloma skatinti mokinius, jų tėvus įsitraukti į akcijos priemonių planavimą, organizavimą ir rezultatų aptarimą. Jiems galėtų padėti visuomenės sveikatos priežiūros specialistai, dirbantys mokyklose, mokytojai, psichologai, socialiniai darbuotojai.

7. Akciją siūloma organizuoti kūrybiškai pasirenkant tinkamą laiką, vietą ir tematiką, svarbus dalyvių noras ir entuziazmas. 

8. Siūloma sudaryti sąlygas akcijoje dalyvauti visiems mokyklos bendruomenės nariams, kad tai būtų artimesnės pažinties,  draugystės ir bendradarbiavimo šventė.

9. Akcijos metu siūloma naudoti pačius įvairiausius sveikatos žinių perdavimo, įgūdžių ir įpročių formavimo būdus bei metodus, atitinkančius bendruomenės narių, ypač mokinių,  amžių ir pasirengimo lygį. 

10. Siūlome kiekvieną akcijos dieną skirti vienai (mokyklai aktualiai) sveikatinimo temai: pavyzdžiui pirmadienis – judėjimo galia, antradienis – tylos galia ir t. t. 

11.  Dienos tema turėtų būti iš anksto žinoma visai mokyklos bendruomenei, pradedant mokiniais ir baigiant jų tėvais bei pagalbiniu personalu. Temas galima skelbti įvairiomis komunikavimo priemonėmis: mokinių pagamintais plakatais, skrajutėmis, per mokyklos radiją, interneto svetainėje ir t. t.

12.  Rekomenduojame visą akcijos savaitę pertraukų metu užrakinti klasių duris, atidaryti langus (kad klasės išsivėdintų), o mokinius ir mokytojus bei kitus darbuotojus pakviesti į įvairias sveikatinimo veiklas kitose mokyklos erdvėse, o dar geriau – lauke.

13.  Šiose rekomendacijose siūlomos sveikatinimo temos, jų eiliškumas nėra privalomi. Tai tik pavyzdys, kaip mokykloje galėtų vykti akcija.

14. Akcija nėra privaloma. Informaciją apie akcijos „Sveikatingumo pertraukų savaitė“ rezultatus pagal pateiktą aprašą (2 priedas) akcijos organizatoriai mokyklose per 10 kalendorinių dienų nuo akcijos pabaigos, bet ne vėliau kaip iki lapkričio 14 d., pateikia Centro Vaikų sveikatos skyriui elektroniniu paštu diana.aleksejevaite@smlpc.lt arba dalia.sabaliauskiene@smlpc.lt.
15.  Centro Vaikų sveikatos skyrius iki 2014 m. gruodžio 1 d. savo interneto svetainėje www.smlpc.lt pateikia apibendrintą informaciją apie akcijos rezultatus.

BAIGIAMOJI NUOSTATA

16. Daugiau informacijos apie akcijos organizavimą suteiks Centro specialistai elektroniniu paštu diana.aleksejevaite@smlpc.lt arba dalia.sabaliauskiene@smlpc.lt, tel. 8 5 236 0493, 8 5 247 7347.

AKCIJOS „SVEIKATINGUMO PERTRAUKŲ SAVAITĖ“ TURINIO REKOMENDACIJOS

Rekomenduojamos akcijos ,,Sveikatingumo pertraukų savaitė“ temos:
JUDĖJIMO GALIA 
Prižiūrėkite kūną, jeigu norite, kad gerai dirbtų jūsų protas. (R. Dekartas)
Nervinė įtampa pamokų metu, nuolatinis skubėjimas, nepalankios sveikatai mokymosi sąlygos dirgina mokinių nervų sistemą, sukelia pervargimą, alina organizmą. Judėjimas  gali sumažinti nuovargį ir palaikyti darbingumą. Jis daug naudingesnis mokinių sveikatai nei pasyvi veikla, kai mokiniai stovi, sėdi, vaikštinėja. Judėjimas pertraukų metu aktyvina plaučių ventiliaciją, mankština raumenis, skatina medžiagų apykaitą. Po judrios pertraukos mokiniai būna žvalesni, darbingesni, atidesni ir aktyvesni. Tačiau reikia prisiminti, kad netinka labai intensyvi veikla, itin didelis fizinis krūvis, nes po jo organizmas nespėja atsigauti, todėl pamokos pradžioje mokiniai gali būti nedarbingi, išsiblaškę.

Siūlome akcijos „Sveikatingumo pertraukų savaitė“ metu: 

· Iš anksto numatyti judėjimo vietą (salė, aikštelė, pievelė ir t. t.), inventorių, parinkti veiklas, kurios bus pasiūlytos dalyviams. 

· Žaisti judriuosius žaidimus. Žaidimai turėtų būti nuotaikingi, nereikalaujantys daug fizinių jėgų, žinomi mokiniams ir kitiems bendruomenės nariams (dėl laiko stokos nereikės išsamiai aiškinti žaidimo taisyklių) ir parinkti pagal dalyvių amžių.
· Bendruomenės nariams pasiūlyti atlikti mankštą skambant linksmai, nuotaikingai muzikai, pasiūlyti mokiniams patiems sugalvoti mankštos pratimus ir parinkti muziką.
· Išmokti kvėpavimo pratimų. Taisyklingas kvėpavimas ir aktyvi fizinė veikla ne tik treniruoja vaikų kvėpavimo sistemą, ją grūdina, bet ir turi didelę įtaką  fiziniam bei protiniam vaikų vystymuisi.

· Išmokti atsipalaidavimo pratimų ir taikyti juos po sunkesnių pamokų, kontrolinių darbų.
· Šokti įvairius linijinius šokius. Galima sukurti mokyklos linijinį šokį ir jį išmokti bei ateityje atlikti ne tik atsipalaidavimui bet ir  įvairių mokyklos švenčių metu.

METODINĖ MEDŽIAGA
1. R. Zumeras, V. Gurskas. Mokinių fizinis aktyvumas ir sveikata (Metodinė-informacinė medžiaga, skirta visuomenės sveikatos priežiūros specialistams bei pedagogams), Vilnius, 2012. Interneto prieiga: 
http://www.smlpc.lt/media/file/Skyriu_info/Metodine_medziaga/mokiniu_fizinis_aktyvumas_rekomendacijos.pdf.

2. S. Poteliūnienė, N. Slibauskienė, V. Bendoraitienė. Mankštinkimės savarankiškai (Mokomoji metodinė priemonė), Vilnius, 2007. Interneto prieiga:

http://www.sportinfo.lt/dokumentai/leidiniai/mankstinkimes_savarankiskai.pdf.

3. E. Švedas, L. Švedienė ir kt. Kūno kultūra silpnesnės sveikatos moksleiviams (Metodinės rekomendacijos), Vilnius, 2003. Interneto prieiga:

http://www.smlpc.lt/media/file/Skyriu_info/Metodine_medziaga/Kuno%20kultura%20silpnesnes%20sveikatos%20moksleiviams,%202003%20m..PDF.

4. J. Stankūnienė. Fizinis aktyvumas – nauda sveikatai ir smagi pramoga. Interneto prieiga:

http://www.ikimokyklinis.lt/index.php/straipsniai/teveliams/fizinis-aktyvumas-nauda-sveikatai-ir-smagi-pramoga/11133 
5. V. Blauzys. Naujoviška kūno kultūros pamoka. Mokymo priemonė kūno kultūros specialybės studentams, magistrantams. Interneto prieiga:
http://www.smlpc.lt/media/file/Skyriu_info/Mityba_ir_fizinis_aktyvumas/Literatura/Kuno_kultura_mokykloje-knyga.pdf
VAISIŲ, DARŽOVIŲ NAUDA SVEIKATAI
Daug daugiau žmonės miršta per daug valgydami negu badu. (Vydūnas)

Sveikatą stiprinanti mityba – vaiko sveikatos pagrindas. Ji lemia fizinę ir protinę vaiko raidą, turi įtakos imunitetui, darbingumui, savijautai, mokymuisi. Deja, pastaraisiais metais atliktų mitybos  tyrimų duomenimis, Lietuvos gyventojai nesimaitina tinkamai ir sveikai. Ypač neramina tai, kad ir vaikų mityba nėra tinkama ir sveikatinanti. Tai patvirtino Sveikatos mokymo ir ligų prevencijos centro bei labdaros ir paramos fondo „Maisto bankas“ 2013 m. atliktas 6–7 klasių mokinių mitybos įpročių ir fizinio aktyvumo įgūdžių tyrimas, kurio metu apklausta 1500 moksleivių iš 52-jų „Sveikatiados“ projekte dalyvavusių Lietuvos bendrojo lavinimo mokyklų. Atlikto tyrimo duomenimis, tik 64 proc. mokinių atsakė, kad pusryčius valgo kiekvieną dieną, ir tik mažiau nei pusė mokinių sakė, kad valgo mokykloje karštus pietus. Tik 68,5 proc. mokinių kasdien ir kelis kartus per dieną valgo daržovių ir 77,1 proc. – vaisių.

Siūlome šią dieną akcentuoti šviežių vaisių, daržovių naudą žmogaus sveikatai:

· Iki akcijos pradžios su mokiniais pasigaminti plakatų, skrajučių, parengti straipsnelių mokyklos laikraštyje ar interneto svetainėje apie vaisių ir daržovių naudą žmogaus sveikatai, pateikti įvairių patiekalų iš daržovių ir vaisių receptų.
· Iš bendruomenės atneštų rudens gėrybių pagaminti sveikatai palankių patiekalų ir organizuoti vaišes. Pavyzdžiui, kiekviena klasė atsineša įvairių rūšių žalių daržovių, joms pagardinti padažų (pavyzdžiui, jogurtinio ir kt.) ir vaišina vieni kitus. 

· Mokyklos valgykloje organizuoti įvairių daržovių ir vaisių sulčių spaudimą, kokteilių gaminimą.
· Technologijų pamokų metu išmokyti mokinius pasigaminti skanių, paprastų patiekalų iš mūsų krašte auginamų vaisių ir daržovių ir juos pristatyti pertraukų metu.
METODINĖ MEDŽIAGA
1. Ką reikia žinoti apie vaisius ir daržoves. Interneto prieiga:
http://www.smlpc.lt/media/file/Skyriu_info/Metodine_medziaga/Lankst%20Ka%20zinai%20apie%20darzoves%20spausdinimui.pdf.

2. Sveikos mitybos rekomendacijos, Vilnius, 2010. Interneto prieiga:
http://www.smlpc.lt/media/file/Skyriu_info/Metodine_medziaga/Sveikos_mitybos_rekomendacijos_2010.pdf.

3. 2013 m. bendrojo lavinimo mokyklų 6–7 klasių mokinių mitybos įpročių ir fizinio aktyvumo įgūdžių tyrimas. Interneto prieiga:
http://www.smlpc.lt/media/file/SMLPC-informacija/Veikla/Tyrimai-analizes/str%20mok%20mit%20ipr%20sveikatiada%20po%20lituanist%202013%201127.pdf
4. Vaikai valgo daržoves. Interneto prieiga:

https://www.youtube.com/watch?v=_WU5s4PfPhY
VANDENS GALIA
Vanduo yra vienas iš labiausiai paplitusių Žemėje cheminių junginių, kurio ypatingos savybės lėmė gyvybės atsiradimą Žemėje. Vandens yra visuose gyvuose organizmuose. Jis sudaro apie 65 proc. suaugusio žmogaus ir iki 80 proc. vaiko kūno masės. Senstant vandens organizme mažėja. Organizme esančiame vandenyje vyksta medžiagų apykaita, įvairios cheminės reakcijos, nes vanduo yra daugelio medžiagų tirpiklis. Vanduo palaiko normalią kūno temperatūrą. Su vandeniu iš virškinimo trakto įsiurbiamos maisto medžiagos, pašalinami medžiagų apykaitos produktai. Vandens stokai žmogaus organizmas labai jautrus. Jo trūkstant gali pasikeisti biologiškai aktyvių medžiagų koncentracija, sutrikti nervinių bei kitų ląstelių veikla ir pan. Nevalgęs žmogus gali išgyventi keliasdešimt parų, o negėręs – vos keletą dienų.

Šią dieną siūlome akcentuoti vandens reikšmę žmogui, jo sveikatai, gerai savijautai:
· Iki akcijos parengti plakatų, skrajučių apie vandens reikšmę žmogui, jo išteklių tausojimą Lietuvoje, vandens kokybės reikšmę (akcentuojant, kokios kokybės vandenį vartoja vietos bendruomenė).
· Akcijos metu priminti mokiniams geriamojo vandens reikšmę žmogaus organizmui. Paaiškinti geriamojo vandens pranašumus prieš kitus gaiviuosius gėrimus. Tai galėtų padaryti specialiai parengti mokiniai.

· Informuoti apie geriamojo vandens rūšis (pavyzdžiui, natūralus mineralinis vanduo, šaltinio vanduo, stalo vanduo, geriamasis vanduo).
· Vandenį padaryti laisvai prieinamą visiems bendruomenės nariams.
· Išsivirti įvairių arbatų, jas skanauti, paaiškinti jų naudą žmogaus organizmui ir savijautai. 
METODINĖ MEDŽIAGA

1. Apie geriamąjį vandenį, 2011. Interneto prieiga:
http://www.smlpc.lt/index.php?lang=1&sid=98.

2. Sveikos mitybos rekomendacijos, Vilnius, 2010. Interneto prieiga:
http://www.smlpc.lt/media/file/Skyriu_info/Metodine_medziaga/Sveikos_mitybos_rekomendacijos_2010.pdf.
ASMENS HIGIENOS SVARBA 

Švara – tai visuotinės sveikos gyvensenos norma. Tai kartu proto ir širdies būklė, mūsų moralė.

Siūlome šią dieną akcentuoti rankų  higieną: 

· Bendruomenės narius išmokyti ar priminti jiems, kaip tinkamai plauti rankas. 

· Informuoti apie šiuolaikines rankų dezinfekavimo priemones (pavyzdžiui, antibakterinius rankų gelius, drėgnas servetėles, skirtas rankoms valyti, ir kt.).
· Atlikti nedidelį tyrimą: paskaičiuoti, kiek mokinių šią dieną prieš valgį prie mokyklos valgyklos plovėsi rankas. Rezultatus paskelbti kitą pertrauką. 
· Surengti masinę muilo burbulų pūtimo akciją.
· Priminti vieni kitiems asmens higienos naudą sveikatai, žmogaus estetikai, grožiui, bendravimo sėkmei, parengti plakatų, skrajučių.
· Jei mokykloje nėra gerų sąlygų asmens higienai, tą dieną organizuoti mokinių kreipimąsi į mokyklos administraciją, vietos savivaldybę, primenat, kad asmens higiena yra priskiriama prie pagrindinių – fiziologinių  – žmogaus poreikių (Maslow, 1943).

METODINĖ MEDŽIAGA
1. Nuo kokių ligų mus saugo tinkama rankų higiena? Interneto prieiga:
http://www.smlpc.lt/print.php?lang=1&sid=145&tid=2155.

2. Rankų higiena. STOP! Interneto prieiga:
http://www.ulac.lt/uploads/downloads/leidiniai/ranku_h_l.pdf.

3. Asmens higiena. Interneto prieiga:
http://www.smlpc.lt/media/file/Skyriu_info/Naudingi_patarimai/Asmens_higiena.pdf.

4. E. Mačiūnas, R. Burbienė, D. Gorobecienė. Mokinių asmens higiena ir kosmetika, Vilnius, 2006. Interneto prieiga:
http://oldvasc.sam.lt/higiena_kosmetika.pdf.
DARBO IR POILSIO HIGIENOS NAUDA


Darbo ir poilsio derinimo sąvoka dar gana nauja, tačiau jos reikšmė buvo aktuali visada – darbas gali būti našus ir kokybiškas tik tada, kai yra keičiamas poilsiu. Galima daug efektyviau atlikti užduotis, kai po valandos įtempto mąstymo ar fizinio darbo žmogus padaro bent kelių minučių pertrauką. Jei laikomasi dienos režimo, sukuriami sąlyginiai refleksai, kurie sudaro galimybę organizmui greičiau atsibusti, įsitraukti į darbą, greičiau jį atlikti įdedant mažiau pastangų. Pagrindiniai mokinio dienos režimo elementai – tai mokymasis mokykloje ir namuose, užklasinė ir darbinė veikla, aktyvus poilsis kuo ilgiau būnant lauke, reguliari ir visavertė mityba, fiziologiškai visavertis miegas. Visos šios veiklos turi būti atliekamos tam tikru laiku ir trukti tam tikrą laiką. 

Siūlome šią dieną:

· Parengti pranešimą apie darbo ir poilsio higienos, miego reikšmę žmogaus (ypač jauno) sveikatai ir paskelbti mokyklos interneto svetainėje. 

· Sudaryti mini testą iš klausimų apie darbo ir poilsio, miego higieną, jį išsprendusiuosius apdovanoti vaisiais.
· Išmokti pratimų, kurie atliekami darbo, mokymosi vietoje (sėdint ant kėdės).
· Išmokti akių mankštos pratimų kompleksų (2–3 min.) ir juos ateityje taikyti per pamokas, kurių metu mokiniai naudojasi kompiuteriu.
METODINĖ MEDŽIAGA
1. G. Kirilovas, R. Šidagytė. Moksleiviams apie profesinę sveikatą, Vilnius, 2014. Interneto prieiga: 

http://www.hi.lt/images/Moksleiviams%20apie%20profesine%20sveikata(1).pdf. 
2. Kompiuterių poveikis vaikų sveikatai bei patarimai, kaip išvengti neigiamų pasekmių. (Rekomendacijos vaikams ir jų tėveliams), 2012, Vilnius. Interneto prieiga:
http://www.smlpc.lt/media/file/Skyriu_info/Metodine_medziaga/Kompiuteriu_rekomendacijos-2012.pdf. 
3. Viskas apie akių ligas ir jų profilaktiką. Interneto prieiga:
http://www.smlpc.lt/lt/naujienos/pranesimai_ziniasklaidai/viskas_apie_akiu_ligas_ir_ju_profilaktika.html.
TYLOS GALIA 
Sielos erdvė, kurioje ji gali išskleisti sparnus, yra tyla. (Antuanas de Sent Egziuperi)
Visuomenė triukšmą vertina kaip vieną iš didžiausių aplinkosaugos problemų. Europoje ne mažiau kaip 100 milijonų žmonių yra veikiami sveikatai žalingo kelių transporto triukšmo. Triukšmas žmones veikia tiek fiziologiškai, tiek psichologiškai, trukdo pagrindinei kasdienei veiklai, miegui, poilsiui, mokymuisi ir bendravimui. Triukšmas ne tik dirgina, bet ir gali veikti žmonių sveikatą, kai dėl triukšmo poveikio padidėja stresas ar trikdomas miegas. Ilgalaikis triukšmo poveikis gali sukelti rimtų sveikatos sutrikimų, tokių kaip padidėjęs kraujospūdis ar širdies ligos.

Pastaruoju metu daug dėmesio skiriama paauglių klausos sutrikimams, ypač išpopuliarėjus patogiems asmeniniams muzikos klausymosi įrenginiams (ausinukams). Pagal literatūros duomenis, dėl pramoginės veiklos metu patiriamo triukšmo poveikio (ekspozicijos) apie 17 proc. paauglių yra susilpnėjusi klausa ir paaugliai apie tai nežino. 5–10 proc. jaunųjų muzikos klausytojų turi didelę riziką prarasti klausą po penkerius ir daugiau metų trunkančio triukšmo poveikio. Tai taikoma asmenims, kurie garsiai klausosi muzikos ilgiau nei po vieną valandą per dieną.

Suteikus žmonėms galimybes gyventi tylesnėje aplinkoje galima pagerinti jų fizinę ir psichinę sveikatą, gyvenimo kokybę.

Siūlome šią dieną:

· Įrengti ramybės klases ar kampelius, kuriuose mokiniai pertraukų metu galėtų atsipalaiduoti ir ramiai pabūti. Pageidautina, kad mokiniai būtų tyloje, o jei kitaip neišeina, kalbėtųsi kuo tyliau. Tvarką tokiuose kampeliuose galėtų prižiūrėti mokytojas, sveikatos specialistas, psichologas, socialinis darbuotojas.

· Įrengti poilsio kampelį: atsinešti patiesalų, pagalvėlių ar sėdmaišių. Čia mokiniai galėtų pasėdėti ar pagulėti, pasiklausytų gamtos garsų įrašų (paukščių čiulbesio, upelio čiurlenimo, medžių šlamesio).

· Susitarti, kad viena pertrauka, o dar geriau – visos pertraukos tą dieną būtų tylios: prašyti kalbėtis pašnibždomis,  nebėgioti mokykloje.  

· Organizuoti įvairias veiklas tyloje: piešti, lipdyti ir t. t.

· Gal mokinius sudomins pantomima? Pasitelkę pantomimą mokiniai išmoktų perteikti savo mintis, reikšti jausmus tik gestais. Kadangi pantomima yra fizinė veikla, ji patenkintų ir mokinių norą judėti, tik be garso.

· Mokyklos skambutį pakeisti natūraliais gamtos garsais.

METODINĖ MEDŽIAGA
Akcijos „Tylos stebuklinga versmė“ rekomendacijos. Interneto prieiga:
http://www.smlpc.lt/lt/metodine_medziaga/renginiu_informacine_-_metodine_medziaga.html.

BENDROS DAINOS RAMINANTIS JAUSMAS,  MUZIKOS GALIA
Dainavimo reikšmė neapsiriboja vien tik meniniais tikslais. Jis turi didžiulės įtakos žmogaus protinei veiklai. Jeigu žmogus moka dainuoti, žino daug melodijų, jos nuolat skamba jo mintyse, ypač tada, kai darbuojasi vienas, susimąsto, kai šalia nėra pašnekovo. Protarpiais tos mintyse skambančios melodijos prasiveržia niūniavimu, švilpavimu ar suskamba visu balsu su žodžiais. Toks muzikinių intonacijų, melodijų skambėjimas mintyse yra ne kas kita kaip viena iš mąstymo formų, kartu su kalbos, regėjimo asociacijomis bei kitais komponentais sudaranti bendrą žmogaus protinės veiklos kompleksą. Atimk iš žmogaus mokėjimą dainuoti, muzikinę vaizduotę, ir jis neteks to vidinio pasitenkinimo, dvasinio skaidrumo jausmo, nervinę įtampą mažinančio ir atvangą tarp aktyvaus mąstymo užpildančio eliksyro. (Habil. dr. Eduardas Balčytis, Šiaulių universiteto muzikologijos profesorius)
Psichologai teigia, kad muzika galima gydyti neurozę, depresiją, širdies ir kraujagyslių ligas, numalšinti skausmą. Priklausomai nuo paros meto patariama klausytis tam tikros muzikos. Ryte – greitos muzikos (populiariosios, rokenrolo), kuri suteiktų energijos, pakeltų nuotaiką; vakare prieš miegą – ramios, atpalaiduojančios (klasikinės, romantinės), kuri nuramintų, padėtų ramiai užmigti, gerai išsimiegoti.
Per keletą pastarųjų metų labai padaugėjo tyrimų muzikos tema, o jų rezultatai  yra tikrai įspūdingi (jie nestebina nebent tų žmonių, kurie nuolat įsitikina muzikos poveikiu). Galutinis rezultatas štai toks: ankstyva, pozityvi, pritaikyta tam tikrai amžiaus grupei muzikinė patirtis gali turėti nepaprastą įtaką vaikų mokymuisi, įskaitant kalbos ir  raštingumo įgūdžius (tokius kaip žodyno turtingumas, supratimas, klausymas, išraiškingumas), socialiniam ir emociniam vystymuisi, matematiniams įgūdžiams ir netgi sugebėjimui planuoti bei vadovauti. 
Pasirinkusiems šią temą akcijos organizatoriams siūlome:
· Surengti dainų pertraukas: vyresnieji mokyklos bendruomenės nariai galėtų priminti savo jaunystės dainas, jaunimas pasidalytų savosiomis.
· Pagal mėgstamą muzikos žanrą susiburti į keletą grupelių ir padainuoti populiarių, mėgstamų dainų.
· Pagal pomėgius susiburti grupelėmis ir pasiklausyti muzikos įrašų, gyvo koncerto.
· Pademonstruoti raminančios, atsipalaiduoti skatinančios ar žadinančios, aktyvinančios muzikos pavyzdžių.
METODINĖ MEDŽIAGA

1. Muzikos terapija. Interneto prieiga:

http://www.apelsinas.lt/muzikos-terapija.

2. Dainų tekstai. Interneto prieiga:
http://dainutekstai.lt/r569/vytautas-kernagis-saugok-sveikata.html.
JUOKO (ŠYPSENOS) GALIA
Juokas slopina įtampą, nes jis yra poilsis. (Aristotelis)
Šypsena.... Ji nieko nekainuoja, bet daug ką sukuria, praturtina tuos, kurie ją gauna, neskurdindama tų, kurie ją duoda. Blyksteli akimirką, o atmintyje kartais išlieka visam gyvenimui. Niekas nėra toks turtingas, kad galėtų be jos apsieiti. Ji sukuria laimę namuose, geranorišką aplinką darbe, yra slaptažodis draugams.... (Deilas Karnegis)
Suaugęs žmogus per dieną nusišypso vidutiniškai 15 kartų, o vaikai – net 400 kartų. Vadinasi, augdami prarandame šį nuostabų gebėjimą. Seniai žinoma apie stebuklingą juoko galią: tas, kuris dažniau juokiasi, ilgiau gyvena. Amerikiečių mokslininkai išsiaiškino, kad juokas sumažina streso hormono kortizolio kiekį ir padidina kovojančių su infekcijomis limfocitų kiekį kraujyje. Psichologai jiems antrina, kad minutė nuoširdaus juoko lygi 40 minučių gilios relaksacijos. Dėl to patekus į keblią situaciją verčiau ne pulti į neviltį, o pasijuokti. Ir dažnai juokas būna vienintelė racionali išeitis, nes taip lengviau susitaikome su tuo, kas nepakeičiama.

Juoko anatomija
Juokas veikia:

smegenis – padidėja raminančių ir nuskausminančių medžiagų endorfinų išskyrimas;
liemenį – spazminiai judesiai supurto šonkaulius ir apie juos esančias raumenų grupes (iš čia pasakymas „kvatojasi už šonų susiėmęs“); intensyviau dirbantys plaučiai išstumia didelius oro kiekius 90 kilometrų per valandą greičiu;
kojas – raumenys atsipalaiduoja, kartais priversdami sulinkti kelius;
akis – jos prašviesėja, regėjimas tampa aštresnis dėl akyse pagausėjusių ašarų – tai ašarų atsiradimo refleksas, kurį sukelia šypsena;
pėdas – kojų pirštų galiukai kruta, spartindami kraujo apytaką kojose.

Ne veltui pasaulyje sparčiai plinta vadinamoji juoko joga arba juoko užsiėmimai, nes iš jogos juose dažniausiai naudojamas tik vienas kvėpavimo pratimas – pranajana, kai giliai įkvepiama, o paskui kvatojantis „cha, cha, cha“ palengva iškvepiamas oras. Juoko jogos pradininkas – Madan Kataria, gydytojas iš Indijos. Savo sistemą jis ir pavadino juoko joga. Iš esmės juoko užsiėmimų metu pamažu mokomasi juoktis be priežasties.

Juokas – vienintelis užkratas, kurio nereikia bijoti ir saugotis. Netgi priešingai – reikia stengtis pagauti kaip galima daugiau.
Juokui skirtą akcijos dieną siūlome:
· Pradėti nuo palinkėjimų vieni kitiems linksmos dienos, įteikti iš anksto pasiruoštus suvenyrus – šypsenėles.
· Po kiekvienos pamokos savo nuotaiką įvertinti klasės lentoje priklijuojant nuotaiką atitinkantį veiduką. Jų turėti kiekvienoje klasėje arba juos galima nupiešti kreida.

· Pertraukų metu vaidinti linksmas istorijas iš mokyklos gyvenimo ar papasakoti kitų linksmų istorijų, anekdotų.

· Įrašyti ir per mokyklos radiją transliuoti linksmus mokyklinius anekdotus ar pasakojimus.

PADĖKOS DIENA „AČIŪ UŽ...“
Nėra tokios savybės, kurią norėčiau ar svajočiau turėti mieliau už dėkingumą. Jis ne tik didžiausia vertybė, jis visų vertybių motina. (Ciceronas)
Yra vienas trumpas žodelis, kuris visose kalbose turi daugiau prasmės negu kiti žodžiai – tai žodis „ačiū“. Tačiau ne visada šį žodį lengva ištarti, nors jis stiprina draugystę, kuria šiltesnius santykius ir... nieko nekainuoja. JAV ir Kanadoje įprasta švęsti Padėkos dieną, kurią visi šeimos nariai dėkoja vieni kitiems už praėjusių metų įvykius. O jei tokią dieną švęstume mokykloje? Mokslininkų teigimu, išreikšdami dėkingumą ne tik pagerbiame kitus, bet ir padedame sau. Ne visi gali išdrįsti išsakyti šiltus jausmus į akis, todėl padėkoti galima ir laišku.
Padėkos dieną siūlome:
· Pertraukos metu parašyti padėkos laišką suolo draugui, mokytojui ar mokyklos direktoriui. 

· Pasidalyti kokia miela smulkmena (pavyzdžiui: mokyklos fojė galima pastatyti  improvizuotą  pašto dėžę padėkos laiškams, atvirutėms, dovanėlėms). 

· Pasakyti „ačiū“ už  šypseną, už gerą žodį, už pagalbą, už... Juk mokykloje yra daugybė malonių ir padėkos vertų žmonių!
Galimos ir kitos mokyklai aktualios akcijos „Sveikatingumo pertraukų savaitė“ temos.
SVEIKATOS MOKYMO FORMOS IR METODAI
Rengiantis akcijai ypač svarbu tinkamai pasirinkti ugdymo formas ir metodus. Tam tikro metodo (ar kelių metodų derinio) pasirinkimą lemia pasirinktos mokyklos bendruomenės grupės poreikiai ir interesai, brandumas ir sugebėjimai, amžius, akcijos veiklas organizuojančiojo kvalifikacija ir patirtis, jo gebėjimas laisvai kalbėti, panaudoti turimą mokymo medžiagą bei technines priemones.

METODINĖ MEDŽIAGA

1. Z. Javtokas. Sveikatos mokymas: mokymo formos ir metodai (1) (Informacinis metodinis leidinys), 2012, Vilnius. Interneto prieiga: 

http://www.smlpc.lt/media/file/Skyriu_info/Metodine_medziaga/Mokymo%20metodai.pdf.
2. R. Proškuvienė. Sveikatos ugdymo įvadas, Vilnius, 2004. Interneto prieiga:

http://www.biblioteka.vpu.lt/elvpu/44954.pdf.

INFORMACIJOS APIE AKCIJOS

„SVEIKATINGUMO PERTRAUKŲ SAVAITĖ“
REZULTATUS PATEIKIMO APRAŠAS

(Mokymo įstaigos pavadinimas)

______________________________________________________________________________

(Kontaktinio asmens vardas, pavardė, telefono Nr., el. pašto adresas)

________________________________________________________________________________

(Akcijos data)

Atskirai gali būti siunčiamos 2 kokybiškos akciją iliustruojančios nuotraukos.
